Alfa Romeo 156

Alfa Romeo 156 on Alfa Romeon vuosina 1997–2007 valmistama ylemmän keskiluokan automalli, joka korvasi Alfa Romeo 155:n. Mallin seuraaja Alfa Romeo 159 esiteltiin vuonna 2005, mutta 156:n farmarimallin nelivetoversion valmistus jatkui vuoteen 2007 saakka.
Alfa Romeo 156 (1997–2007).
Walter de’Silvan muotoilema Alfa Romeo 156 esiteltiin Frankfurtin autonäyttelyssä syksyllä 1997. Se sai positiivisen vastaanoton ja valittiin Vuoden autoksi Euroopassa 1998. Auto oli korimalliltaan perinteinen neliovinen sedan, mutta muotoilussa oli pyritty urheilullisuuteen muun muassa piilottamalla takaovien kahvat C-pilareihin. Auton paino oli pyritty pitämään alhaisena, ja siksi alustarakenteissa käytettiin paljon kevytmetallia. Lisäksi istuimien rungot on valmistettu magnesiumista. Farmarimalli Sportwagon esiteltiin keväällä 2000. Se oli tarkoitettu urheilulliseksi ”elämäntapafarmariksi”, joten tavaratilan suuruus ei ollut suunnittelussa tärkein kriteeri.Bensiinimoottoreina olivat aluksi nelisylinteriset 1,6- (121 hv), 1,8- (144 hv) ja 2,0-litraiset (155 hv) Twin Spark -moottorit sekä 2,5-litrainen V6 (190 hv). Dieselmoottorit olivat nelisylinterinen 1,9-litrainen (106 hv) sekä viisisylinterinen 2,4-litrainen (137 hv), jotka olivat molemmat yhteispaineruiskutteisia. Manuaalivaihteisto oli viisivaihteinen V6-moottoria lukuun ottamatta, jossa se oli kuusivaihteinen.
Vuodesta 1999 lähtien 2,0-litraisen bensiinimoottorin yhteyteen sai viisivaihteisen puoliautomaattisen "Selespeed"-vaihteiston. Halutessaan kuljettaja voi vaihtaa vaihdetta ohjauspyörässä olevilla painikkeilla, tai antaa automaattisen vaihtotoiminnon hoitaa vaihtamisen. V6-moottoriin tuli puolestaan saataville neliportainen "Q-System"-automaattivaihteisto. Vaihteiston erikoisuutena on mahdollisuus vaihtaa vaihdetta käsin vaihteenvalitsimella, jossa neljä eteenpäin vievää vaihdetta on sijoitettu H-kaavioon manuaalivaihteiston tavoin. Kytkinpoljinta ei kuitenkaan ole.
Frankfurtin autonäyttelyssä syyskuussa 2001 esiteltiin malliston huipulle 156 GTA, jossa oli moottorina 3,2-litrainen V6 (250 hv). Sen jousitukseen, jarruihin ja ohjaukseen oli tehty parannuksia, lisäksi ulkoasu oli perusmalleja urheilullisempi. Voimansiirtona oli kuusivaihteinen manuaali- tai "Selespeed"-vaihteisto. GTA oli saatavana sekä sedan- että farmarikorisena. Sitä valmistettiin 1 973 kappaletta sedanina ja 1 678 kappaletta Sportwagonina.
Vuonna 2002 autoa uudistettiin ulkonäköpäivityksen sijaan tekniikan ja varustelun osalta. Ulkopuolella puskurien listat ja sivupeilit muuttuivat korinvärisiksi, sisällä kojelautaa oli uudistettu ja siihen tuli ajotietokoneen monitoiminäyttö. Uusia varusteita olivat ajovakaudenhallintajärjestelmä VDC, luistonestojärjestelmä ASR, turvaverhot ja kaksivyöhykkeinen ilmastointi. Moottoriosastolla 2,0-litrainen bensiinimoottori sai suorasuihkutuksen, jonka myötä teho nousi 165 hevosvoimaan. 2,4-litraisen dieselin teho nousi 150 hevosvoimaan. 
Perusteellisempi kasvojenkohotus tuli vuonna 2003, jolloin auto sai uudenlaisen keulan ilmeen. Esimerkiksi etusäleikkö oli aiempaa suurempi ja ajovalot olivat uudet. Myös takavaloihin oli tehty pieniä muutoksia. Uudistukset oli suunnitellut Italdesignin Giorgetto Giugiaro. GTA ei kokenut näitä uudistuksia, vaan säilytti alkuperäisen ilmeensä. 
Vuonna 2004 esiteltiin nelivetoiset farmarimallit Sportwagon Q4 ja Crosswagon, joista jälkimmäinen oli tehty hieman normaalia maastokelpoisemmaksi korkeamman maavaran ja koria suojaavien muoviosien ansiosta. Molemmissa malleissa moottorina oli 1,9-litrainen diesel. 
Moottorivaihtoehdot.
Hakasulkeissa olevat arvot automaattivaihteistolla
Suluissa olevat arvot nelivedolla varustetuilla malleilla